ՄԱՍԻՍԻ ՔԱՂԱՔԱՊԵՏ ԴԱՎԻԹ ՀԱՄԲԱՐՁՈՒՄՅԱՆԻ ՇՆՈՐՀԱՎՈՐԱԿԱՆ ԽՈՍՔԸ ՀԱՅՈՑ ԲԱՆԱԿԻ ՕՐՎԱ ԱՌԹԻՎ

Սիրելի՛ հայրենակիցներ,

Հայոց բանակի սպաներ, զինվորներ,

Շնորհավորում եմ Հայոց բանակի օրվա առթիվ:

Հայկական բանակը կազմավորվեց մեր երկրի համար կարևոր և վճռորոշ ժամանակահատվածում, հիմքում ունենալով հանուն Հայաստանի ու Արցախի պայքարող ազատամարտիկների աննկուն կամքն ու վճռականությունը, հանուն հայրենիքի զոհվելու պատրաստակամությունը: Անցնելով փորձությունների միջով, ունենալով կորուստներ, նաև՝ բազում հաղթանակներ՝ սրբագործված հայորդիների արյամբ, հայկական բանակը տարիների ընթացքում ապացուցել է իր հզորությունն ու մարտունակությունը և արժանիորեն կրում է տարածաշրջանում կայունության և խաղաղության երաշխավորը լինելու վաստակած համբավը:

Հայոց բանակի օրվա առթիվ ջերմորեն շնորհավորում եմ բոլոր նրանց, ովքեր կանգնած են բանակաշինության ակունքներում, բոլոր նորակոչիկ զինվորներին, ովքեր նոր են համալրել հայոց բանակի շարքերը, շնորհավորում եմ այն զինվորներին ու սպաներին, ովքեր հսկում են մեր երկրի սահմանները, բոլոր այն մայրերին ու ծնողներին, ովքեր սպասում են իրենց որդիների վերադարձին:

Շնորհավո՛ր տոնդ հայ զինվոր, փա՛ռք մեր հզոր հայրենիքին: